text: Fotovogn slår til på alle tider af døgnet
  27 april 2012 kl. 07.55
  Politiets fotovogn slår til på alle tider af døgnet ved motorvejsarbejdet syd for Vejle. I sidste uge blev ca. 125 fotograferet i tidsrummet fra kl. 04 til 08.
  - Højeste hastighed var 129 km/t, fortæller lederen af færdselsafdelingen, Erik Nielsen, til TV SYD.
  
  I døgndrift
  Vejarbejdet kører nærmest i døgndrift. Derfor vil politiet komme på alle tider af døgnet, siger Erik Nielsen. 
  - Vi ved godt, at der ikke er så mange, som kan køre for stærkt i myldretids-trafikken om morgenen. Her er der så meget trafik, at de store overskridelser ikke er mulige. Men her sker mange uheld med påkørsler bagfra.
  Også Erik Nielsens kolleger i Syd- og Sønderjyllands Politi har været ud med fartmålerne. Ved 16 kontroller i Syd- og Sønderjylland blev 420 bilister noteret. 
  Heraf fik 104 et klip i kørekortet - og 11 bilister kan se frem til en betinget frakendelse af førerretten. 
  Højeste fart var 178 km/t på motorvejen ved Bramming.
  